b'\n_START_ARTICLE_\nAnna Westphal\n_START_SECTION_\nLiv og levned\n_START_PARAGRAPH_\nAnna Westphal var \xc3\xa6ldste datter af boghandler og urtekr\xc3\xa6mmer Erik Begtrup Holst Brummerstedt (1826-1891) og dennes hustru Erica Vilhelmine Halvorsen (1832-1882). Familien boede i Ving\xc3\xa5rdstr\xc3\xa6de 131 i K\xc3\xb8benhavn. Den 9. maj 1858 blev Anna d\xc3\xb8bt i Holmens Kirke, hvor hun ogs\xc3\xa5 senere blev konfirmeret, i begge tilf\xc3\xa6lde ved provst Ludvig Albert Warburg. Familien flyttede kort tid derefter til Ving\xc3\xa5rdstr\xc3\xa6de 6, hvor s\xc3\xb8steren Jacobine Jensine Pouline (f. 1859) og broderen Erik Begtrup Holst (f. 1862) kom til verden. F\xc3\xa5 \xc3\xa5r senere flyttede familien ind i ejendommen Nyhavn 25. Her fik Anna endnu en s\xc3\xb8ster, Olga Jacobine Vilhelmine (f. 1865), og bror, Ove Gotfred Emil (f. 1868). Sidstn\xc3\xa6vnte grundlagde senere en kendt butik i Aarhus, E. Brummerstedt Boghandel._NEWLINE_Den 12. april 1889 giftede Anna sig med apoteker Hartmann Westphal (1846-1898) i Garnisonskirken i K\xc3\xb8benhavn. Han havde netop overtaget apoteket i Hornsyld i \xc3\x98stjylland s\xc3\xa5 der flyttede de til umiddelbart efter brylluppet. Sammen fik de d\xc3\xb8trene Gudrun Olga Michaela (f. 1890), Ellen Erica Andrea (f. 1892) og Inger Vilhelmine Anna (1895-1970). Hartmann Westphal drev byens apotek frem til sin noget tidlige d\xc3\xb8d i 1898. Datteren Gudrun uddannede sig til apoteker ligesom sin far, mens lilles\xc3\xb8ster Inger tog filosofikum og siden giftede sig med l\xc3\xa6rer og forfatter Hans Werner (1894-1970). Efter mandens d\xc3\xb8d drev Anna Westphal apoteket videre i en \xc3\xa5rr\xc3\xa6kke med hj\xc3\xa6lp fra bestyrer Mathias Schr\xc3\xb6der og efterf\xc3\xb8lgeren Henrik Frederik Schi\xc3\xb8tt Grundtvig._NEWLINE_Bevarede breve og dagb\xc3\xb8ger fra l\xc3\xa6gefamilien Thorborg i Hornsyld antyder, at Anna Westphal n\xc3\xb8d en vis anseelse i lokalsamfundet. Hun var l\xc3\xa6rerinde i s\xc3\xb8ndagsskolen, deltog flittigt i det lokale missionsarbejde og blev ofte indbudt til private selskaber i de p\xc3\xa6nere hjem hos bl.a. l\xc3\xa6gefamilien, sognepr\xc3\xa6sten, baneforstanderen, etc. I brevene kommenteres og roses Annas lyse og ubekymrede sind samt hendes smittende g\xc3\xa5p\xc3\xa5mod._NEWLINE_I 1906 overdrog Anna Westphal bevillingen til driften af Hornsyld Apotek til Adolph Fleischer Hansen, og hun flyttede derefter fra byen sammen med sine tre d\xc3\xb8tre. Det er indtil videre uklart, hvor de egentlig flyttede hen, og der vides ikke noget om Anna Westphals videre sk\xc3\xa6bne i de efterf\xc3\xb8lgende \xc3\xa5rtier, udover at hun begyndte at male. Dog fremg\xc3\xa5r det, at hun fra i hvert fald 1909 var bosat p\xc3\xa5 Drewsensvej 12 i Silkeborg. Og her blev hun boende til cirka 1921. I skatte- og adressebogen for Silkeborg var hun stadig registreret p\xc3\xa5 bop\xc3\xa6len i 1923/24-udgaven. I 1909 indrykkede hun i Silkeborg Avis annoncer, der henvendte sig til unge piger, der kunne modtage en form for undervisning p\xc3\xa5 Drewsensvej 12. Og af Silkeborgs lokale mandtalsliste fremg\xc3\xa5r det, at hun boede p\xc3\xa5 adressen sammen med Ellen Westphal. Anna Westphal d\xc3\xb8ede som 92-\xc3\xa5rig p\xc3\xa5 alderdomshjemmet De Gamles Hjem i Hiller\xc3\xb8d den 28. september 1950 og blev begravet p\xc3\xa5 Hiller\xc3\xb8d Kirkeg\xc3\xa5rd.\n_START_SECTION_\nKunstnerisk virke\n_START_PARAGRAPH_\nAnna Westphals talenter som kunstmaler kom til udfoldelse fra omkring \xc3\xa5r 1920. Allerede i den landsd\xc3\xa6kkende folket\xc3\xa6lling for 1916 var hun dog under erhverv angivet som "kunstmaler". Hun fortsatte sit kunstneriske virke frem til slutningen af 1940\'erne. Med kun knap tredive kendte v\xc3\xa6rker var der tale om en forholdsvis begr\xc3\xa6nset produktion, hovedsageligt af blomster-i-vase-genren, men hun malede ogs\xc3\xa5 enkelte stilleben med frugt og b\xc3\xa6r. Anna Westphals malerkunst var navnlig karakteriseret ved sin fine penself\xc3\xb8ring og en detaljeret og virkelighedstro motivgengivelse, uanset om der blev malet p\xc3\xa5 l\xc3\xa6rred eller plade. Ofte signerede hun blot sine malerier "A.W.", i visse tilf\xc3\xa6lde dog "A. Westphal" men desv\xc3\xa6rre kun sj\xc3\xa6ldent med angivelse af \xc3\xa5rstal. Af samme grund er der aldrig lavet en kronologisk oversigt over hendes v\xc3\xa6rker.'